KIRJALLINEN KYSYMYS E-2169/00 esittäjä(t): Ioannis Souladakis (PSE) komissiolle. Entisen Jugoslavian tasavallan Makedonian olojen vakaus.



Virallinen lehti nro 103 E , 03/04/2001 s. 0078 - 0079



KIRJALLINEN KYSYMYS E-2169/00 esittäjä(t): Ioannis Souladakis (PSE) komissiolle (30. kesäkuuta 2000) Aihe: Entisen Jugoslavian tasavallan Makedonian olojen vakaus Lehtitietojen mukaan entisessä Jugoslavian tasavallassa Makedoniassa (EJTM) on viime aikoina ilmennyt sellaisten henkilöryhmien soluttautumisyrityksiä, joiden tarkoituksena on horjuttaa maassa vallitsevaa tilannetta. Nämä ryhmät toimivat Kosovosta käsin, ne on muodostettu UCK:n yksiköistä, ne ovat osallisina huumekaupassa, salakuljetuksessa, aseiden laittomassa kaupassa sekä ihmisillä käytävässä kaupassa, ja viime aikoina ne ovat pyrkineet politisoitumaan sotkeutuen juoniin, jotka liittyvät Kosovon tilanteen normalisointipyrkimyksiin. On välttämätöntä ja poliittisesti suotavaa, että EJTM:n kaltaisen valtion, joka on toistuvasti osoittanut vastuullisuutensa niin Kosovon kriisin aikana kuin yleisemminkin alueella, olojen vakaus, rauhanomaisuus ja turvallisuus taataan. Lisäksi pidetään selvänä, että Kosovon valtuutetut hallintoelimet ovat vastuussa sen Euroopan unionin vastaisista toimista. Mihin toimiin komissio aikoo ryhtyä estääkseen edellä mainittujen tahojen pyrkimykset EJTM:n olojen horjuttamiseksi? Onko komissio tutkinut, onko kyseisten ryhmien ja Kosovoon asettautuneen omalaatuisen johtoportaan välille muodostunut yhteistyötä? Christopher Pattenin komission puolesta antama vastaus (28. heinäkuuta 2000) Komissiolla ei ole tietoa tapauksista, joihin arvoisa parlamentin jäsen viitaa. Sen tiedossa on sen sijaan, että UCK demilitarisoitiin ja hajotettiin syyskuussa 1999, mistä Kosovon kansainvälisen sotilashallinto oli tyytyväinen. Kosovon hallinnosta vastaavat elimet, joihin arvoisa parlamentin jäsen viittaa, ovat kansainvälisen siviilihallinnon osalta Yhdistyneiden Kansakuntien väliaikaisen hallinnon operaatio Kosovossa (UNMiK) ja kansainvälisen sotilashallinnon osalta KFOR. Nämä hallinnot on perustettu YK:n turvallisuusneuvoston päätöslauselmalla 1244 ja ne ovat vastuussa YK:lle eivätkä unionille, kuten arvoisa parlamentin jäsen erheellisesti olettaa. Luonnollisesti ne osat kansainvälisestä siviilihallinnosta, jotka saavan yhteisön avustusta, ovat vastuussa määrärahojen käytöstä asiasta vastaavalle unionin hallinnolle. Yhteistyösuhteiden osalta, jotka arvoisan parlamentin jäsenen mukaan on solmittu hänen mainitsemiensa ryhmittymien ja Kosovoon asettautuneen omalaatuisen johtoportaan välillä, komissio haluaisi vielä kerran tähdentää, että Kosovon edellä kuvailtu hallinto perustuu YK:n turvallisuusneuvoston päätöslauselmaan eikä ole millään lailla omalaatuinen. Komissio on myös varma, ettei arvoisa parlamentin jäsen halua vihjata, että tämä kansainvälinen hallinto olisi mukana laittomassa tai kyseenalaisessa toiminnassa. Komissio on samaa mieltä arvoisan parlamentin jäsenen kanssa siitä, että vakaus, rauha ja turvallisuus olisi taattava entisen Jugoslavian tasavallan Makedonian alueella. Komissio käy parhaillaan neuvotteluja Makedonian kanssa ensimmäisen vakautus- ja assosiaatiosopimuksen tekemisestä.